കള്ളപ്പണം വെളുപ്പിക്കല് കേസ്: മഹാരാഷ്ട്ര മുന് ആഭ്യന്തരമന്ത്രി അനില് ദേശ്മുഖ് അറസ്റ്റില് കള്ളപ്പണം വെളുപ്പിക്കല് കേസില് മഹാരാഷ്ട്ര മുന് ആഭ്യന്തരമന്ത്രി അനില് ദേശ്മുഖ് അറസ്റ്റില്. മണിക്കൂറുകള് നീണ്ട ചോദ്യം ചെയ്യലിന് ശേഷമാണ് എന്ഫോഴ്സ്മെന്റ് ഡയറക്ടറേറ്റ് അനില് ദേശ്മുഖിനെ അറസ്റ്റ് ചെയ്തത്. ഇന്ന് അനില് ദേശ്മുഖിനെ കോടതിയില് ഹാജരാക്കും ചോദ്യം ചെയ്യാന് വിളിപ്പിച്ചതിനെതിരെ ഹൈക്കോടതിയില് നല്കിയ ഹര്ജി തള്ളിയതോടെയാണ് അനില് ഇന്നലെ ഹാജരായത്. 12 മണിക്കൂര് നേരമാണ് ഇ ഡി അദ്ദേഹത്തെ ചോദ്യം ചെയ്തത്. വ്യാജ ട്രസ്റ്റുകളിലൂടെയും മറ്റും വന്തോതില് കള്ളപ്പണം വെളുപ്പിച്ചെന്നാണ് കേസ്. ആഭ്യന്തരമന്ത്രിയായിരിക്കെ പോലീസുകാരെ ഉപയോഗിച്ച് പണപ്പിരിവ് നടത്തിയെന്ന കേസില് അനില് ദേശ്മുഖിനെതിരെ തെളിവുകള് പുറത്തുവന്നിരുന്നു. അനില് ദേശ്മുഖിന്റെ പേരിലുള്ള ട്രസ്റ്റുമായി ബന്ധപ്പെട്ട് 50 കോടിയോളം രൂപയുടെ ഇടപാടുകളില് ദുരൂഹതയുണ്ടായിരുന്നു. വ്യവസായികളെ ഭീഷണിപ്പെടുത്തി പോലീസുകാരെ ഉപയോഗിച്ച് മാസം 100 കോടി രൂപ പിരിക്കാന് അനില് ദേശ്മുഖ് ശ്രമിച്ചതായി ബോംബെ മുന് പോലീസ് കമ്മീഷണര് പരംബീര് സിംഗ് വെളിപ്പെടുത്തിയിരുന്നു.